En data 18 de novembre de 2019 l'Autoritat Europea de Seguretat Alimentària (EFSA) ha publicat una avaluació ràpida dels riscos per a la salut relacionats amb la presència de hidrocarburs aromàtics d'olis minerals (MOAH) en fórmules infantils i de continuació.
Aquesta avaluació ràpida té lloc com a resultat de la detecció de MOAH en lots de fórmules per a lactants i fórmules de continuacióa França, Alemanya i Països Baixos, publicada per Fodwatch el passat 24 d'octubre de 2019.
Arrel d'aquesta noticia, la Comissió Europea (CE) va demanar als estats membres que analitzessin els lots afectats i que investiguessin les possibles fonts de contaminació; i va sol·licitar a l'EFSA a realitzar una ràpida avaluació dels riscos per a la salut relacionats amb la presència de MOAH en la fórmula de continuació i lactància.
L'any 2012 l'EFSA va avaluar el risc per a la salut dels olis minerals presents en els aliments. ( Scientific Opinion on Mineral Oil Hydrocarbons in Food EFSA 2012).
L'EFSA va identificar una potencial preocupació per a la salut relacionada amb la possible presència de compostos aromàtics policíclics (3-7 PAC), considerats genotòxics i cancerígens, en el MOAH.
La detecció d'aquesta fracció dins del MOAH present en els aliments requereix tècniques analítiques elaborades, com GCxGC-FID / MS.
El rastreig de la font i la naturalesa de la contaminació també podria ser una manera eficaç de caracteritzar encara més el perfil toxicològic del MOAH detectat en un aliment específic.
En aquesta opinió del 2012 l'EFSA va presentar una revisió exhaustiva de les fonts de MOH a la cadena alimentària.
La contaminació de la fórmula infantil i de continuació, i dels aliments en general, amb MOAH pot originar-se a partir de diferents fonts, ja sigui a través del medi ambient, durant la fabricació i transformació d'aliments industrials, o mitjançant transferència de materials de contacte amb aliments.
La probabilitat de la presència dels compostos 3-7 PAC genotòxics i cancerígens al MOAH detectat als aliments depèn de les fonts de contaminació.
A causa de la manca d'una caracterització toxicològica completa de les substàncies que contenen els MOAH, tot i què es descartés la presència de de 3-7 PAC als aliments no es podria descartar que no hi haguessin altres compostos neoplàsics.
Per a l'avaluació actual, l'EFSA només ha rebut dades de presència de dos Estat membres (Àustria i Alemanya), a més de les dades publicades per foodwatch i les dades de Specialized Nutrition Europe.
Ha observat diferents freqüències de nivells quantificables de MOAH, que van des del 50% de la detecció en les mostres analitzades per foodwatch fins a la no detecció en les tres mostres analitzades per les autoritats alemanyes.
Els nivells de MOAH quantificats es van situar entre 0,2-3 mg/kg.
A causa dels complexos mètodes analítics, hi ha incertesa en els nivells notificats que es van utilitzar per estimar l'exposició a MOAH per a nadons i nens petits.
Els nivells més elevats es van estimar per a nadons (<12 mesos), oscil·lant entre 0,8 i 44,6 μg/kg pes per dia per a la mitjana i entre 1,7 a 78,8 μg/kg pes per dia per al percentil 95è d'exposició, respectivament.
L'EFSA conclou que no disposa d'informació sobre l'absència de compostos aromàtics policíclics (3-7 PAC) genotòxics i cancerígens a les mostres analitzades i, per tant, l'exposició estimada per a nadons (<12 mesos) i nens petits (≥ 12 mesos a <36 mesos) és un problema important per a la salut humana.
Aquesta avaluació es basa en les dades de presència posades a disposició fins al 14 de novembre de 2019.
L'anàlisi de noves mostres per part dels Estats membres està en curs i es tindrà en compte una actualització de l'avaluació tant bon punt es disposi de dades addicionals.